xylitol
Xylitol er en sukkeralkohol, der fremstilles ud fra hemicellulose fra træ med xylose som mellemprodukt. Xylitol (E 967) anvendes som svagt virkende sødestof og konsistensgiver i levnedsmidler og slik. Xylitol har vist sig at beskytte mod caries og tilsættes såkaldt tandhygiejnisk tyggegummi. Xylitol må ikke anvendes i drikkevarer på grund af den afførende virkning.
Xylitol forekommer i organismen som intermediær (mellemled) i kulhydratomsætningen.
Xylitol fremstilles i Finland fra birketræ og erstattede her under 2. verdenskrig i stor udstrækning sukker.